Surse: Un sondaj Novel Research dă o prezență probabilă de 41% la europarlamentare. PNL are ușor avans în fața PSD

Un sondaj al companiei Novel Research realizat săptămâna trecută și consultat de G4Media.ro prognozează o prezență de 41% la alegerile europarlamentare de duminică.

Raportat la electoratul care are definită clar opțiunea de vot și decizia de a participa la vot, PNL conduce cu 28,1%, urmat la mică distanță de PSD (27,8), Alianța USR PLUS (14,8%), ALDE (7,9%), Pro România (7,6%), PMP (6,7%) și UDMR (5%).

Distanța dintre PNL și PSD ar crește dacă electoratul nehotărât să meargă la vot se decide să se prezinte la urne: liberalii sunt cotați cu 28,7%, iar social-democrații cu 25,9%.

Sondajul a fost realizat de Novel Research în perioada 14-19 mai, prin interviuri față în față la domiciliul persoanelor intervievate. Eșantionul a fost de 1.219 respondenți, iar marja de eroare de +/- 4%

Sondajul mai arată că președintele Iohannis a crescut la capitolul încredere cu 5-6 puncte procentuale de la anunțarea referendumului.

Foto: Biroul Electoral Central